钦定古今图书集成/理学汇编/文学典/第050卷 > 杨炯
## 钦定古今图书集成/理学汇编/文学典/第050卷 > 杨炯

按《唐书王勃传》：“炯，华阴人。举神童，授校书郎。永隆二
年，皇太子已释奠，表豪俊充崇文馆学士。中书侍郎
薛元超荐炯及郑祖元、邓元挺、崔融等，诏可。迁詹事
司直。俄坐从父弟神让与徐敬业乱，出为梓州司法
参军。迁盈川令。张说以箴赠行，戒其苛。至官，果以严
酷称。吏稍忤意，榜杀之，不为人所多，卒官下。中宗时”，
赠著作郎。王勃与杨炯、卢照邻、骆宾王皆以文章齐
名，天下称王、杨、卢、骆四杰。炯尝曰：“吾愧在卢前，耻居
王后。”议者谓然。

按《旧唐书文苑传》：“杨炯，华阴人。伯祖虔威，武德中官
至右卫将军。炯幼聪敏，博学，善属文。神童举，拜校书
郎，为崇文馆学士。仪凤中，太常博士苏知几上表，以
公卿已下冕服，请别立节文，敕下有司详议。炯献议
曰：‘古者太昊庖羲氏仰以观象，俯以察法，造书契而
文籍生。次有黄帝轩辕氏，长而敦敏，成而聪明，垂衣
裳而天下理’。”其后数迁五德，君非一姓，体国经野，建
邦设都，文质所以再而复，正朔所以三而改。夫改正
朔者，谓夏后氏之建寅，殷人建丑，周人建子，至于以
日系月，以月系时，以时系年，此三王相袭之道也。夫
易服色者，谓夏后氏尚黑，殷人尚白，周人尚赤，至于
山、龙、华虫、宗彝、藻、火、粉米、黼、黻，此又百代可知之道。
谨按《虞书》曰：“予欲观古人之象，日月星辰，山、龙华虫，
作会，宗彝、藻火、粉米，黼黻𫄨绣。”由此言之，则其所从
来者尚矣。日月星辰者，明光照下土也。山者，布散云
雨，象圣王大泽霑下也。龙者，变化无方，象圣王应机
布杀也。华虫者，雉也，身被五彩，象圣王体兼文明也。
宗彝者，武蜼也，以刚猛制物，象圣王神武定乱也。藻
者，逐水上下，象圣王随代而应也。火者，陶冶烹饪，象
圣王至德日新也。粉米者，人恃以生，象圣王物之所赖也。黼能断割，象圣王临事能决也。黻能两己相背，
象君臣可否相济也。迨有周氏，乃以日月星辰为旌
旗之节，又登龙于山，登火于宗彝，于是乎制衮冕以
祀先王也。九章者，法阳数也，以龙为首章。衮者，卷也，
龙德神异，应变潜见，表圣深沈远智，卷舒神化也。又
制鷩冕以祭先公。鷩者，雉也，有耿介之志，表公有贤
才，能守耿介之节也。又制毳冕以祭四望岳渎之神
也。武蜼者，山林所生，明其象也。制𫄨冕以祭社稷土
谷之神也，社稷粉米由之成，象其功也。又制元冕以
祭群小，百神异形，难可遍拟，但取黻之相背异名也。
夫以周公之多才也，故化理制礼，功成作乐。夫以孔
宣之将圣也，故行夏之时，服周之冕。先王之法服，乃
此之自出矣。天下之能事，又于是乎毕矣。今知几表
状，请制《大明冕》十三章，乘舆服之者。谨按日月星辰
者，已施于旌旗矣；龙武山火者，又不逾于古矣。而云
“麟凤有四灵之名，至龟有负图之应，云有纪官之号，
水有盛德之祥。”此盖别表休征，是无比象。然则皇王
受命，天地兴符，仰观则璧合珠连，俯察则银黄玉紫。
殚南宫之粉壁，不足写其形状；罄东观之铅黄，未可
纪其名实。固不可毕陈于法服也。云也者，龙之气也；
水者，藻之自生也，又不假别为章目也。此盖不经之
甚也。又“鸾冕八章，三公服之”者，鸾者，太平之瑞也，非
三公之德也。鹰鹯者，鸷鸟也，适可办祥刑之职也；熊
者，猛兽也，适可以旌武臣之力也。又称藻为水草，无
所法象，引《张衡赋》“蒂倒茄于藻井，披红葩之狎猎，请
为莲华，取其文彩者。”夫茄者，莲也，若以莲代藻，变古
从今，既不知草木之名，亦未达文章之意。此又不经
之甚也。又“毳冕六章，三品服之”者。按此王者祀四望
服之名也。今三品乃得同王之毳冕，而三公不得同
王之衮名，岂唯颠倒衣裳，抑亦自相矛盾。此又不经
之甚也。又黻冕四章，五品服之，考之于古，则无其名；
验之于今，则非章首。此又不经“之甚也。若夫礼唯从
俗，则命为制，令为诏，乃秦皇之故事，犹可以适于今
矣。若夫义取随时，则出称警，入称跸，乃汉国之旧仪，
犹可以行于代矣。亦何取变周公之轨物，改宣尼之
法度者哉？”由是竟寝知几所请。炯俄迁詹事司直。则
天初，坐从祖弟神让犯逆，左转梓州司法参军。秩满，
选授盈川令。如意元年七月望日，宫中出盂兰盆分
送佛寺。则天御洛南门与百寮观之。炯献《盂兰盆赋》，
词甚雅丽。炯至官，为政残酷，人吏动不如意，辄搒杀
之。又所居府舍多进士亭台，皆书榜额，为之美名，大
为远近所笑。无何，卒官。中宗即位，以旧寮追赠著作
郎。文集三十卷。虔威子德干，高宗末历泽、齐、汴、相四
州刺史，治有威名，郡人为之语曰：“宁食三斗蒜，不逢
杨德干。”子神让，天授初，与徐敬业于扬州谋叛，父子
伏诛。

按《云仙杂记》：唐杨炯每呼朝士为麒麟楦。或问之，曰：
“今假弄麒麟者，必修饰其形，覆之驴上，宛然异物。及
去其皮，还是驴耳。”无德而朱紫，何以异是？